[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.8.2006

COM(2006) 465 τελικό

2004/0152 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου για την έκδοση απόφασης που αφορά την κατάρτιση του προγράμματος «Νεολαία σε δράση» για την περίοδο 2007-2013

2004/0152 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου για την έκδοση απόφασης που αφορά την κατάρτιση του προγράμματος «Νεολαία σε δράση» για την περίοδο 2007-2013

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο [έγγραφο COM(2004) 471 τελικό - 2004/0152 (COD)]: | 14 Ιουλίου 2004 |

Ημερομηνία γνωμοδότησης της Επιτροπής των Περιφερειών: Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 17 Νοεμβρίου 2004 10 Μαρτίου 2005 |

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: | 25 Οκτωβρίου 2005 |

Ημερομηνία της αναθεωρημένης πρότασης της Επιτροπής [έγγραφο COM(2006) 228 τελικό): | 24 Μαΐου 2006 |

Ημερομηνία έγκρισης της κοινής θέσης: | 24 Ιουλίου 2006 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Το πρόγραμμα «Νεολαία σε δράση» θα έχει ως κύριο στόχο να αποκτήσουν οι νέοι εμπειρίες ευρωπαίου πολίτη και θα τους παρέχει τρόπους και μέσα ώστε οι εμπειρίες αυτές να γίνουν πιο συγκεκριμένες με διάφορες μορφές ενεργού συμμετοχής σε όλα τα επίπεδα.

Το πρόγραμμα εκτιμάται επίσης ότι θα προωθήσει την αλληλεγγύη μεταξύ των νέων, συν τοις άλλοις για την ενίσχυση της κοινωνικής συνοχής στην Ένωση και για την προώθηση της αμοιβαίας κατανόησης των νέων σε διαφορετικές χώρες, συμπεριλαμβανομένων των χωρών εταίρων εκτός της Ευρωπαϊκής Ένωσης. Επίσης, πρόκειται να προωθήσει την αίσθηση της πρωτοβουλίας, τη δημιουργικότητα και το επιχειρηματικό πνεύμα των νέων και να τους προσφέρει τη δυνατότητα να αποκτήσουν τις απαιτούμενες ικανότητες για την προσωπική και επαγγελματική εξέλιξή τους.

Τέλος, αναμένεται να συμβάλει στην ανάπτυξη της ποιότητας των συστημάτων υποστήριξης για τις δραστηριότητες της νεολαίας, και των δυνατοτήτων των οργανώσεων της νεολαίας να στηρίζουν τις δραστηριότητες της νεολαίας και να προωθούν την ευρωπαϊκή συνεργασία στο πλαίσιο της πολιτικής για τη νεολαία. Ο δεδηλωμένος στόχος του προγράμματος είναι να μεγιστοποιηθεί ο αντίκτυπος της κοινοτικής δράσης σε εθνικό, περιφερειακό και τοπικό επίπεδο και παράλληλα να τηρηθεί απόλυτα η αρχή της επικουρικότητας. Προκειμένου να επιτευχθούν αυτοί οι στόχοι, το πρόγραμμα θα έχει πέντε ξεχωριστά και αλληλοσυμπληρούμενα σκέλη.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Το Συμβούλιο εξέδωσε ομόφωνα κοινή θέση στις 24 Ιουλίου 2006. Η Επιτροπή μπορεί να την επικυρώσει καθώς κρίνει ικανοποιητικό το συμβιβασμό, ο οποίος βασίζεται σε μεγάλο βαθμό στην τροποποιημένη πρόταση της Επιτροπής, η οποία με τη σειρά της έκανε δεκτές πολλές από τις τροποποιήσεις του Ευρωπαϊκού Κοινοβουλίου σε πρώτη ανάγνωση και του Συμβουλίου στο πλαίσιο της μερικής πολιτικής συμφωνίας. Επιπλέον, οι τροποποιήσεις στην αναθεωρημένη πρόταση της Επιτροπής αντικατοπτρίζουν τη συμφωνία που επετεύχθη μεταξύ των τριών θεσμικών οργάνων εν όψει της ταχείας έκδοσης της απόφασης για την κατάρτιση του προγράμματος.

Όσον αφορά την τροποποιημένη πρόταση της Επιτροπής έγιναν λίγες μόνο ουσιαστικές αλλαγές:

α) το κατώτατο ποσό που θα χορηγηθεί στην ενέργεια 3 του προγράμματος (Νεολαία στον κόσμο) καθορίστηκε στο 6% αντί του 4% της τροποποιημένης πρότασης της Επιτροπής·

β) η παρακολούθηση της συμφωνίας με το Ευρωπαϊκό Φόρουμ Νεολαίας, συμπεριλαμβανομένου του ετήσιου προγράμματος εργασίας και της ετήσιας έκθεσης του Φόρουμ, εμπίπτει στη διαδικασία της διαχειριστικής επιτροπής («επιτροπολογία»).

Όσον αφορά την αύξηση του κατώτατου ποσού που θα χορηγηθεί στην ενέργεια 3, μπορεί να σημειωθεί ότι περιορίζει σε μικρό μόνο βαθμό το περιθώριο που απομένει να χορηγηθεί στα διάφορα σκέλη του προγράμματος σύμφωνα με τις ετήσιες προτεραιότητες (22% αντί του 24%).

Η Επιτροπή σημειώνει ότι το κονδύλιο των 785 εκατ. EUR, σε τιμές του 2004, που αναφέρεται στην κοινή θέση του Συμβουλίου (άρθρο 13) αντιστοιχεί σε 885 εκατ. EUR σε τρέχουσες τιμές.

4. ΣΥΜΠΕΡΑΣΜΑ

Η Επιτροπή θεωρεί ότι η κοινή θέση που εκδόθηκε ομόφωνα στις 24 Ιουλίου 2006 συμβαδίζει με τους βασικούς στόχους και την προσέγγιση της πρότασής της. Σημειώνει ότι ο πρόεδρος της επιτροπής για τον πολιτισμό και την εκπαίδευση του Ευρωπαϊκού Κοινοβουλίου είχε αναφέρει σε επιστολή προς την προεδρία του Συμβουλίου στις 26 Ιουνίου 2006 ότι εάν η κοινή θέση υιοθετηθεί ως έχει θα προτείνει στην εν λόγω επιτροπή του Κοινοβουλίου να εγκρίνει την κοινή θέση σε δεύτερη ανάγνωση. Επομένως, η Επιτροπή μπορεί να υποστηρίξει την κοινή θέση η οποία αντικατοπτρίζει τη συμφωνία που επετεύχθη μεταξύ των τριών θεσμικών οργάνων.